Pastoor vas oor dwelmsŉ Pastoor in die Wes-Kaap is in hegtenis geneem nadat hy glo dwelms in die Buffeljags-gevangenis naby Swellendam probeer in smokkel het. Simphiwe Xako, woordvoerder van die departement van korrektiewe dienste, sê veiligheidswagte het dagga, Mandrax-tablette en ses sakkies tik in die pastoor se besit gevind tydens ŉ roetine ondersoek voor hy die gevangenis binne is vir ŉ besoek. Die veiligheidswagte het die pastoor aangehou tot die polisie opgedaag en hom in hegtenis geneem het. Hy sal na verwagting Maandag in die Swellendam-landdroshof verskyn. “Die pastoor was een van die kerkleiers wat toegang tot tronke in die Swellendam-area verkry het as deel van ŉ geestelike rehabilitasieprogram,” het Xako gesê. Die groep kerkleiers besoek gereeld die nagenoeg agt tronke in die Swellendam-gebied.